《留题张尉隐斋》
宋代·杨杰

小隐隐林薮，大隐隐朝市。市朝心隐不隐身，山林未必忘名利。

夜来月明竹声细，隐斋主人留客醉。四更客未醒，主人促车骑。

客笑主人劳，不顾隐之意。君不见梅福曾作尉氏官，庄周亦为漆园吏。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。